Feb 24,2019
స్విగ్గీ చేతికి ఉబర్‌ ఈట్స్‌..!
ఉబర్‌ టెక్నాలజీస్‌ సంస్థకు చెందిన ఆహార సరఫరా విభాగం 'ఉబర్‌ ఈట్స్‌' భారత విభాగాన్ని బెంగళూరు కేంద్రంగా పనిచేసే స్విగ్గీ కొనుగోలు చేయనున్నట్టుగా వార్తలు వస్తున్నాయి. షేర్ల మార్పిడి ద్వారా జరిగే ఈ ఒప్పందం వచ్చే నెలలో పూర్తయ్యే అవకాశం ఉందని ఈటీ ఒక కథనంలో తెలిపింది. ఒప్పందం ప్రకారం.. స్విగ్గీలో ఉబర్‌కు 10 శాతం వాటా లభిస్తుందని సంబంధిత వర్గాలు వెల్లడించాయి. ఇదే సమయంలో భారత విభాగాన్ని విక్రయించడానికి ఉబర్‌ సన్నాహాలు చేస్తోందని, ఇందు కోసం స్విగ్గీ, జొమాటోలతో చర్చలు జరుపుతున్నట్లు టైమ్స్‌ ఆఫ్‌ ఇండియా వెల్లడించింది. స్విగ్గీతో చర్చలు జరుపుతున్నప్పటికీ.. షేర్ల మార్పిడి ఒప్పందానికి జొమాటో ఇంకా రేసులో ఉన్నట్లు తెలిపింది. కాగా ఈ పరిణామంపై స్విగ్గీ, ఉబర్‌లు స్పందించేందుకు నిరాకరించాయి.
మీ స్నేహితులకు రికమెండ్ చెయ్యండి